Návrh na zrušenie úlohy C.21. uznesenia vlády SR č. 805/2000 a návrh riešenia financovania projektu „Multifunkčné kultúrne a knižničné centrum – Obnova a revitalizácia historických budov Univerzitnej knižnice v Bratislave“ v roku 2003

     Na základe úlohy C.21. uznesenia vlády SR č. 805 z 9. októbra 2000 k návrhu štátneho rozpočtu na rok 2001 bolo ministrovi kultúry uložené čerpať v roku  2001 prostriedky z prevzatého vládneho úveru od Rozvojovej banky Rady Európy na účely rozvojových potrieb kultúry najviac do sumy 7,5 mil. Sk do 31. 12. 2001.
     Slovenská republika sa uchádzala o pôžičku  v hodnote 137,150 mil. Sk na financovanie 50 % predpokladaných nákladov (bez DPH) na projekt „Multifunkčné kultúrne a knižničné centrum – Obnova a revitalizácia historických budov Univerzitnej knižnice v Bratislave“, ďalších 50 % predpokladaných nákladov a DPH je financovaných z prostriedkov štátneho rozpočtu. Oficiálnym žiadateľom o pôžičku je Ministerstvo financií SR, prijímateľom pôžičky je Univerzitná knižnica v Bratislave. 
     Projekt má dva hlavné ciele. Prvým je obnovenie historického a kultúrneho dedičstva v podobe komplexu historických budov, v ktorom Univerzitná knižnica sídli. Druhým hlavným cieľom je vybudovať moderné polyfunkčné  kultúrne a knižničné centrum, ktoré umožní rozšírenie knižničných služieb a ponuky kultúrnych aktivít širokej verejnosti. Projekt predpokladá tiež vytvorenie pracovných miest v súvislosti s rozšírením služieb.
    S realizáciou projektu sa uvažuje v troch etapách  rozčlenených na tri  roky so začiatkom od 1. 6. 2001 a s ukončením 31. 12. 2003. Úver mal byť čerpaný v troch tranžiach. Čerpanie prvej  tranže bolo plánované na rok 2001.
     Po schválení projektu vládou SR (uznesenie vlády SR č. 344/2001) bola oficiálna žiadosť vlády SR o pôžičku zaslaná ministrom zahraničných vecí SR prostredníctvom stálej misie SR pri Rade Európy generálnemu tajomníkovi Rady Európy a guvernérovi Rozvojovej banky Rady Európy. Generálny tajomník Rady Európy na základe posúdenia návrhu projektu vydal stanovisko o jeho prijateľnosti z hľadiska politických a sociálnych priorít Rozvojovej banky Rady Európy. Guvernér Rozvojovej banky Rady Európy Rozvojovej banky súčasne vypracoval stanovisko k technických a finančných aspektom projektu. Návrh projektu bol spolu so stanoviskami generálneho tajomníka Rady Európy a guvernéra Rozvojovej banky Rady Európy ďalej postúpený Administratívnej rade Rozvojovej banky Rady Európy na schválenie. Zároveň bolo predmetným uznesením stanovený 50 % podiel štátu na financovaní uvedeného projektu spolu s DPH s členením na obdobie troch rokov.
    Dňa  28. 12. 2001 bola podpísaná Rámcová úverová zmluva medzi Rozvojovou bankou Rady Európy so sídlom v Paríži a Slovenskou republikou  zastúpenou Ministerstvom financií SR. Žiadosť MK SR prostredníctvom MF SR  o  poskytnutie  tranže zo strany Rozvojovej banky Rady Európy  si vyžaduje min. 2 mesačnú vybavovaciu lehotu.
     Z dôvodu uzavretia  úverovej zmluvy  ku koncu decembra roku 2001 nebolo možné zo strany Ministerstva kultúry SR zabezpečiť plnenie úlohy C.21. uznesenia vlády SR                     č. 805/2000.
     Nakoľko MK SR nemohlo predpokladať nemožnosť čerpania tranže v roku 2001, vzhľadom na uvedené skutočnosti, neuplatňovalo si  čerpanie tranže prislúchajúcej na rok 2001 v návrhu rozpočtu na rok 2002. 
     Na základe uvedených skutočností Ministerstvo kultúry predkladá návrh na zrušenie úlohy C.21. uznesenia vlády SR č. 805/2000 a  predkladá návrh na uplatnenie v rámci štátneho rozpočtu na rok 2003 finančných prostriedkov pre kapitolu Ministerstva kultúry SR na úverovaný projekt Multifunkčné kultúrne a knižničné centrum – Obnova a revitalizácia historických budov Univerzitnej knižnice v Bratislave v sume 129,8 mil. Sk, t.j. vrátane nečerpaných prostriedkov z tranže v roku 2001 v sume 7,5 mil. Sk z úveru.